Urang Serawai

Urang Serawai adolah namo salah satu suku bangso nan ado di Provinsi Bengkulu, Indonesia. Mayoritas suku ko tingga di Seluma, Talo, Pino, jo Manna, nan sadonyo tamasuak wilayah administratif Kabupaten Seluma jo Kabupaten Bengkulu Selatan. Manuruik  Sensus Panduduak taun 2000, jumalah urang Serawai di Kabupaten Bengkulu Selatan mancapai 76,87 persen dari 142.940 jiwa.

 Bahaso 
Urang Serawai mampunyoi bahaso nan dinamokan bahaso Serawai. Bahaso tamasuak dalam rumpun bahaso Melayu Tangah basamo jo bahaso Besemah, Enim, Ogan, jo Semende. 

Bahaso Serawai tabagi dalam duo dialek; iyolah dialek Serawai jo dialek Manna. Ciri dialek Serawai adolah pamakaian uruf o dalam akiran kato, misanyo kemano, sapo untuak kato-kato bahaso Melayu kemana, siapa; sadangkan dialek Manna mamakai uruf au dalam akiran kato, misanyo kemanau, sapau untuak kato-kato tu. Ciri lainnyo pamakaian uruf gh untuak uruf r dalam bahaso Melayu, misanyo geghak untuak kato Melayu gerak; dan untuak akiaran nya dalam bahaso Melayu, dalam bahaso Serawai digunokan uruf o pulo, misanyo kato Melayu anjingnya manjadi anjingo dalam bahaso Serawai. Pangacualiannyo iolah kok kato nan dipakai lah baakiaran o pulo, misanyo kato mako manjadi katoyo.

 Rujuakan 

Kategori:Bengkulu